Налшык къалэм Урысейм дзюдомкIэ и чемпионат къыщызэIуахыным и пэ къихуэу КIуэкIуэ Юрий IущIащ дзюдомкIэ лъэпкъ командэ къыхэхахэм я менеджер нэхъыщхьэ Гамбэ Энцио
КIуэкIуэ Юрий Правительствэм и Унэм дыгъуасэ щыIущIащ Урысейм дзюдомкIэ и лъэпкъ командэ къыхэхахэм я менеджер нэхъыщхьэ Гамбэ Энцио.
КъБР-м и Iэтащхьэм зи цIэр жыжьэ Iуа спортсмен, гъэсакIуэ цIэрыIуэм фIыщIэ хуищIащ республикэм сыт щыгъуи гуа-пэу къызэрыхущытым, гулъытэ хэха къызэрыхуищIым, чемпионатыр щрагъэкIуэкIыну Къэбэрдей-Балъкъэрым и къалащхьэр къызэрыхахам папщIэ. Дзюдор, къыхигъэщащ КIуэкIуэм, щIыналъэм нэхъ зыщызыужь спорт лIэужьыгъуэхэм ящыщщ.
Гамбэ Энцио къыхигъэщащ щIалэгъуалэр бэнэкIэ спорт лIэужьыгъуэхэм нэхъ зэрыдихьэхыр, ар Кавказым и лъэпкъхэм я хьэл-щэным епхауи къызэрилъытэр.
Ар ди республикэм зэрыщыIэну зэманым къриубыдэу гъэсакIуэхэм папщIэ семинархэр иригъэкIуэкIынущ.
УРЫСЫКЪУЭ Ринэ.
